b'\n_START_ARTICLE_\nErkeris\n_START_PARAGRAPH_\nErkeris (vok. Erker) \xe2\x80\x93 pastato dalis su langais, i\xc5\xa1siki\xc5\xa1usi i\xc5\xa1 fasado plok\xc5\xa1tumos, kartais pastato kampe._NEWLINE_Erkeriu padidinama patalp\xc5\xb3 erdv\xc4\x97, pagerinamas ap\xc5\xa1vietimas, pa\xc4\xafvairinamas fasadas. B\xc5\xabdingas v\xc4\x97lyvosios gotikos, renesanso, baroko, istorizmo, t. p. \xc5\xa1iuolaikin\xc4\x97s architekt\xc5\xabros gyvenamiesiems namams. B\xc5\xabna per vien\xc4\x85 ar kelis auk\xc5\xa1tus, sta\xc4\x8diakampio, pusapskritimio arba daugiakampio plano, u\xc5\xbedengtas atskiru stogeliu._NEWLINE_Erkeris, nepriklausomai nuo jo konstrukcijos, auk\xc5\xa1\xc4\x8dio ar plano, turi pagrind\xc4\x85, kuris perima atitvar\xc5\xb3 ir grind\xc5\xb3 apkrovas ir perduoda jas pastato pagrindin\xc4\x97ms konstrukcijoms. Gali b\xc5\xabti projektuojami kartu su ne\xc5\xa1an\xc4\x8diomis, taip pat ir su nene\xc5\xa1an\xc4\x8diomis sien\xc5\xb3 konstrukcijomis. Ne\xc5\xa1an\xc4\x8dios erkerio sienos statomos ant atskiro pamato, nene\xc5\xa1an\xc4\x8dios remiasi konsol\xc4\x97mis, \xc4\xafmontuotomis \xc4\xaf ne\xc5\xa1an\xc4\x8dias pastato sien\xc5\xb3 konstrukcijas. Kaban\xc4\x8dio erkerio apatin\xc4\x97 ir vir\xc5\xa1utin\xc4\x97 perdanga ap\xc5\xa1iltinama._NEWLINE_Renovuojant pastatus pastaruoju metu, i\xc5\xa1ard\xc5\xbeius kambario i\xc5\xa1orin\xc4\x99 pertvar\xc4\x85, erkeriais paver\xc4\x8diami buv\xc4\x99 atviri balkonai, tuo padidinant kambario plot\xc4\x85 ir pagerinant jo nat\xc5\xabral\xc5\xb3 ap\xc5\xa1vietim\xc4\x85._NEWLINE_Erkerius, skirtus matomumui padidinti, gali tur\xc4\x97ti ir specialios paskirties automobiliai ar keli\xc5\xb3 tiesimo \xc4\xafrenginiai bei gele\xc5\xbeinkelio riedmenys.'